**NOTĂ INFORMATIVĂ**

***la proiectul de lege „Pentru modificarea şi completarea unor acte legislative”***

|  |
| --- |
| **Numele autorului, scopul şi obiectivele proiectului**  Prezentul proiect de lege a fost elaborat de Cancelaria de Stat, în vederea operării unor modificări/completări la Legea nr.355-XVI din 23 decembrie 2005 „Cu privire la sistemul de salarizare în sectorul bugetar”, Legea nr.158-XVI din 4 iulie 2008 „Cu privire la funcţia publică şi statutul funcţionarului public” și [Legea nr.48 din 22 martie 2012 ”Privind sistemul de salarizare a funcţionarilor publici](lex:LPLP2012032248)”, pentru corelarea prevederilor legislaţiei în vigoare şi eliminarea unor ambiguităţi existente în ceea ce priveşte funcţionalitatea sistemului administraţiei publice.  **Principalele prevederi ale proiectului**  Proiectul de lege prevede:   * uniformizarea cadrului normativ privind protecția secretului de stat, asigurând concordanța Legii nr.355/2005 și Legii nr.48/2012 cu prevederile legii cadru în domeniu - Legea nr.245-XVI din 27 noiembrie 2008 „Cu privire la secretul de stat” (art.31), prin stabilirea unui spor mărime de pînă la 20% din salariul de funcție, pentru toate categoriile de personal, care beneficiază de acesta, în funcție de gradul de secretizare a informațiilor la care au acces. Mărimea concretă a sporurilor respective se stabilește de Guvern. * ajustarea Legii nr.158/2008 prevederilor Legii nr.201/2016 şi Legii nr.188/2017, care au modificat perioada concediului de îngrijire a copilului mai mare de 3 ani, îngrijire a copilului bolnav în vârstă de până la 7 ani, precum și utilizarea termenului de „persoana cu dizabilităţi” etc. * modificarea duratei cursului de iniţiere a funcţionarului public debutant la 40 de ore, în virtutea faptului că accesul la o funcţie publică implică respectarea unor condiţii prestabilite de lege, în special pregătirea profesională, cunoştinţe în domeniu corespunzătoare sarcinilor de bază, şi se realizează prin promovarea concursului. * stabilirea în sarcina conducătorului autorităţii publice, a asigurării respectării Cerinţelor minime de securitate şi sănătate în muncă pentru lucrul la monitor, în contextul transpunerii în reglementările naţionale a Directivei Consiliului Comunităților Europene 90/270/CEE din 29 mai 1990. * concretizarea condiţiilor de acordare a indemnizaţiei de şomer, conform prevederilor art.42 alin.(6) din Legea nr.158/2008, în vederea excluderii interpretărilor neunivoce privind aplicarea cadrului legislativ. * completarea art.40 alin.(2) din Legea nr.158/2008, urmare a consolidării spectrului motivaţional al funcţionarilor publici, prin acordarea plăţilor de stimulare conform prevederilor Legii nr.153/2017. * ajustarea gradelor de salarizare, pentru unele categorii de funcţionari publici de conducere de nivel superior, principiilor evocate de Legea nr.48/2012, urmare a revizuirii cadrului de reglementare (Legea nr.153/2017).   **Fundamentarea economico-financiară**  Realizarea prevederilor proiectului de lege în cauză implică cheltuieli financiare suplimentare, care vor fi acoperite din contul și în limita bugetelor autorităților/instituțiilor, inclusiv din cele pentru aplicarea normelor cu privire la lucru cu informațiile atribuite la secretul de stat.  Totodată, Guvernul, în termen de o lună, va stabili mărimea concretă a sporului la salariu în funcție de gradul de secretizare a informațiilor.  **Consultarea publică a proiectului**  În conformitate cu prevederile Legii nr.780/2001, proiectul de lege ”Pentru modificarea şi completarea unor acte legislative” se remite spre avizare autorităţilor publice interesate şi se plasează pentru consultări publice pe pagina [www.particip.gov.md](http://www.particip.gov.md), asigurând respectarea prevederilor legislaţiei privind transparenţa în procesul decizional.  **Secretar general al Guvernului Lilia PALII** |
|  |